## Experts de Salut Pública acorden un protocol de vigilància per a la detecció precoç de casos d’infecció associats a les inundacions per la DANA

*** S’ha celebrat la segona reunió del grup de coordinació de Salut Pública de la Conselleria de Sanitat i del Ministeri per a abordar i analitzar els riscos epidemiològics amb l’objectiu de previndre complicacions de salut en zones afectades
* Els experts consideren que no és necessari fer una campanya de vacunació generalitzada contra cap malaltia immunoprevenible ni contra el tètanus
* Salut Pública recorda la importància de seguir les recomanacions a través dels canals oficials**

El grup de coordinació de la resposta de Salut Pública, creat després de les inundacions en el marc del grup sanitari de resposta immediata, ha acordat un protocol específic de vigilància per a la detecció precoç de casos d’infecció associats a les inundacions produïdes per la DANA a la Comunitat Valenciana, que ja s’ha traslladat a tots els professionals sanitaris.

El grup de coordinació s’ha tornat a reunir este matí per a coordinar totes les accions relacionades amb la salut pública i avaluar els possibles riscos epidemiològics amb la finalitat d’evitar complicacions de salut després de les inundacions.

L’objectiu d’este protocol és garantir la detecció precoç dels possibles casos d’infeccions amb potencial epidèmic derivats de les aigües torrencials després de la DANA, amb la finalitat d’implementar de manera ràpida les mesures de control adequades per a evitar l’aparició de brots.

A més, amb este protocol es pretén monitorar l’evolució de les possibles síndromes infeccioses d’interés epidemiològic esdevingudes en les zones afectades per les inundacions.

En el protocol els experts emeten també una sèrie de recomanacions generals quant al tema de vacunes es referix. En este sentit, el grup considera que, en este moment, no és necessari realitzar una campanya de vacunació generalitzada contra cap malaltia immunoprevenible ni contra el tètanus.

En este aspecte, cal recordar que, davant d’una ferida tallant i punxant o abrasiva, cal desinfectar-la bé i acudir a un punt sanitari a on es determinarà si és necessari o no administrar la corresponent vacuna antitetànica, en funció de la història clínica de vacunació de cada pacient.

A més, els experts ressalten la importància de mantindre la sistemàtica i la campanya de vacunació estacional (contra la grip, COVID-19 i VRS en població infantil). De fet, des d’ahir dilluns la població en general ja es pot vacunar contra estos virus.

**Vigilància continuada de les aigües**

Un altre dels temes tractats en la reunió ha sigut la vigilància continuada de les aigües en els municipis afectats, que se suma a la que ja fan les empreses operadores d’aigua i els ajuntaments.

Així mateix, s’ha confirmat la creació d’un grup assessor de societats científiques, coordinat pel científic de Salut Pública per a la DANA, Salvador Peiró.

El grup de coordinació de la resposta de Salut Pública està format per experts en salut pública i epidemiologia de la Direcció General de Salut Pública de la Generalitat Valenciana, juntament amb el Centre de Coordinació d’Alertes i Emergències Sanitàries (CCAES) i la Direcció General de Salut Pública del Ministeri de Sanitat, l’Agència Espanyola de Medicaments i l’Institut Carles III.

Finalment, des del grup de Salut Pública es recorda la importància de seguir les recomanacions a través dels canals oficials. En este sentit, tota la informació s’emet a través dels comptes oficials de la Conselleria de Sanitat en les seues xarxes socials, a través de la seua pàgina web i mitjançant l’enviament de SMS a les poblacions afectades.

Fecha: 05/11/2024